Oululaisen kaupunginvaltuutetun Junes Lokan (asyl.) tekemiksi epäillyistä rikoksista on tehty useita syyttämättäjättämispäätöksiä. Kuva: Jarmo Kontiainen

Oululaisen kaupunginvaltuutetun Junes Lokan (asyl.) tekemiksi epäillyistä rikoksista on tehty useita syyttämättäjättämispäätöksiä.

Poliisi epäili, että Lokka olisi syyllistynyt kiihottamiseen kansanryhmää vastaan kun hän kantoi huhtikuussa 2017 Oulussa yleisellä paikalla ihmisoikeustapahtuman yhteydessä kylttejä.

Kylteissä luki muun muassa "Scania täräyttää vain kerran" ja "opetelkaa uimaan". Syyttäjän mielestä lausumat ovat sellaisia, että lausumien lukijat voivat kukin mielessään pohtia, mihin lausumat saattavat liittyä.

– Rikosoikeudelliselta kannalta merkitystä on kuitenkin vain kyseisten lausumien sisällöllä ja siltä osin on selvää, että ne eivät täytä kiihottamisen kansanryhmää vastaan tai minkään muunkaan rikoksen tunnusmerkistöä, syyttäjä perustelee.

Hän ei siis nostanut syytettä kiihottamisesta kansanryhmää vastaan.

"Osoittavat lausujansa huonoa käytöstä"

Syyttäjä päätti jättää nostamatta syytteen myös kunnianloukkauksesta, jonka epäiltiin tapahtuneen niinikään huhtikuussa 2017 Oulussa.

Syyttämättäjättämispäätöksen mukaan Lokka kävi tuolloin yleisellä paikalla keskustelua englanniksi ulkomaalaistaustaisten henkilöiden kanssa ja viittasi taustalla seisoneeseen naiseen todeten englanniksi tämän olevan idiootti ja mielenterveyspotilas.

Lisäksi Lokka sanoi englanniksi, että nainen kuuluisi mielisairaalaan ja sanoi suomeksi naisen olevan avohoitopotilas. Keskustelu kuvattiin ja asetettiin nähtäväksi internetiin.

Syyttäjän mielestä Lokan tekemäksi epäiltyä kunnianloukkausta on pidettävä kokonaisuutena arvostellen vähäisenä huomioon ottaen sen haitallisuus.

Syyttäjän mukaan Lokan naisesta käyttämät termit ovat kyllä halventavia.

– Lausumien sisältö ja esittämistilanne huomioon ottaen on kuitenkin todettava, että lausumat eivät anna kohteelleen aihetta hävetä, vaan lähinnä osoittavat lausujansa huonoa käytöstä, syyttäjä toteaa päätöksessään.

Myös kolmas Lokkaan kohdistunut rikosepäily on päättynyt syyttämättäjättämispäätökseen. Siinä hänen epäiltiin syyllistyneen kunnianloukkaukseen niinikään huhtikuussa 2017 Oulussa.

Lokan väitettiin videoineen Oulun kaupunginkirjastossa keskustelua, jossa hän nimittelee epäasiallisesti asianomistajana olevaa naista. Video julkaistiin tämän jälkeen internetissä.

Syyteharkinnan aikana asianomistaja ilmoitti, ettei hän ajan kuluminen huomioiden vaadi enää asiassa Lokalle rangaistusta. Koska myöskään erittäin tärkeä yleinen etu ei valtakunnansyyttäjänviraston mielestä vaadi syytteen nostamista, ei syyttäjällä ole oikeutta nostaa jutusta syytettä.

Edelleen syyteharkinnassa puolestaan on Oulussa joulukuussa 2017 pidettyyn Suomi 100-juhlaan liittyvä tapaus. Siinä poliisi epäili Junes Lokan syyllistyneen kunnialoukkaukseen.

Uusia rikosepäilyjä poliisitutkinnassa

Junes Lokkaa epäillään myös uusista rikoksista.

Poliisi epäilee, että Junes Lokka olisi syyllistynyt neljään kunnianloukkaukseen vuosien 2017–2019 aikana. Hänen epäillään loukanneen neljän eri henkilön kunniaa pääasiassa sosiaalisessa mediassa.

Poliisi on saanut tutkintapyynnön myös Oulussa tammikuun lopulla 2019 pidetystä turvallisuustapahtumasta. Pyynnössä epäillään, että Lokka olisi syyllistynyt tilaisuuden yhteydessä kiihottamiseen kansanryhmää vastaan.

Poliisi tutkii myös tätä asiaa. Sen mukaan esitutkinta-aineisto on lähdössä syyteharkintaan lähiaikoina, todennäköisesti helmikuun loppuun mennessä.

Lisäksi poliisi on tutkinut sitä, onko Lokalla ollut oikeutta kerätä rahaa vaaleja varten vuonna 2017. Se on tutkinut tapausta rahankeräysrikoksena. Poliisi ratkaisee lähitulevaisuudessa, onko Lokkaa edelleen syytä epäillä rahankeräysrikoksesta.

Lokka: Jos minä teen rikosilmoituksen poliisi ei tutki

Junes Lokka kiistää syyllistyneensä rikoksiin, joista poliisi häntä epäilee. Hänen mielestään poliisi voisi suoraan todeta, ettei niissä ole tapahtunut rikosta.

– Jos minä teen rikosilmoituksen, poliisi ei tutki niitä vaikka on tapahtunut rikos. mutta jos minusta tehdään rikosilmoitus, ne tutkii vaikka on selvää, että ei ole rikosta.

Lokan mukaan hän on ehdokkaana sekä tulevissa eduskuntavaaleissa että europarlamenttivaaleissa.

– Kun on vaalit, ei tarvita rahankeräyslupaa. Jos sä katsot vaalirahoituslakia niin kuusi kuukautta ennen vaalipäivää ja kaksi viikkoa vaalipäivän jälkeen saa kerätä rahaa.